Document ID: 32009D0254

KOMISJONI OTSUS,
20. märts 2009,
millega muudetakse otsust 2008/855/EÜ loomatervishoiualaste tõrjemeetmete kohta seoses sigade klassikalise katkuga Saksamaal
(teatavaks tehtud numbri K(2009) 1668 all)
(EMPs kohaldatav tekst)
(2009/254/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
ning arvestades järgmist:
(1)
Komisjoni 3. novembri 2008. aasta otsuses 2008/855/EÜ (loomatervishoiualaste tõrjemeetmete kohta seoses sigade klassikalise katkuga teatavates liikmesriikides) (3) on sätestatud teatavad tõrjemeetmed seoses sigade klassikalise katkuga liikmesriikides või nende piirkondades, mis on esitatud kõnealuse otsuse lisas.
(2)
Saksamaa on komisjoni teavitanud kõnealuse haiguse hiljutisest arengust metssigadel Nordrhein-Westfaleni ja Rheinland-Pfalzi liidumaade teatavatel aladel.
(3)
Nimetatud teave näitab, et metssigadel esinev sigade klassikaline katk on nende liidumaade teatavatel aladel hävitatud. Seepärast tuleks need alad, kus olukord on paranenud, eemaldada otsuse 2008/855/EÜ lisa loetelust ning kõnealuses otsuses sätestatud meetmeid ei tohiks enam kohaldada.
(4)
On teatatud uutest sigade klassikalise katku juhtudest metssigadel piirkonnas mõlemal pool Nordrhein-Westfaleni ja Rheinland-Pfalzi piiri, mis oli seni olnud haigusest vaba. Seepärast tuleks need alad lisada otsuse 2008/855/EÜ lisa loetellu ning kohaldada kõnealuses otsuses sätestatud meetmeid.
(5)
Ühenduse õigusaktide läbipaistvuse tagamiseks tuleks asendada otsuse 2008/855/EÜ lisas esitatud loetelu terve Saksamaad käsitlev osa käesoleva otsuse lisas esitatud tekstiga.
(6)
Seetõttu tuleks otsust 2008/855/EÜ vastavalt muuta.
(7)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2008/855/EÜ lisa Saksamaad käsitlev osa asendatakse käesoleva otsuse lisas esitatud tekstiga.
Artikkel 2
Käesolev otsus on adresseeritud liikmesriikidele.
Brüssel, 20. märts 2009

Labels: 3
18
6